古樂府
作者：晁沖之
朝代：宋

paragraphs: 大星何歷歷，小星爛如石。
掖垣崔嵬横紫微，十二羽林森北極。
今夕何夕月欲沒，虎抱空關龍厭直。
崢嶸北斗著地垂，手去瓠瓜不盈尺。
嚴陵醉卧光武傍，浮楂正值天孫織。
王良挾策飛上天，傅說空騎箕尾立。
君不見茂陵棄子欲登仙，自将壯士終南邊。
忽然遭窘出璽綬，歸來下詔除民田。
阿瞞急示乘輿物，鮮卑仍棄珊瑚鞭。
又不見古來垂堂戒華屋，敵國挾輈戎接轂。
白龍魚服誤網羅，孔雀金花被牛觸。